Zagreb, 15. lipnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja mogućeg sukoba interesa dužnosnika Franje Bukala, općinskog načelnika Općine Orehovica,** na 14. sjednici, održanoj15. lipnja 2018.g., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Franje Bukala, općinskog načelnika Općine Orehovica, zbog moguće povrede načela djelovanja propisanih člankom 5. stavkom 1. ZSSI-a, koja proizlazi iz donošenja odluka o isplati sredstava od strane Općine Orehovica Lovačkom društvu „Prepelica“ Mala Subotica, u kojem obavlja funkciju predsjednika udruge, u 2014.g. u iznosu od 2.000,00 kn i u 2015.g. u iznosu od 1.500,00 kn te donošenja Odluke o programima i projektima kojima su odobrena financijska sredstva za 2017.g. od 9. ožujka 2017.g. i potpisivanja Ugovora o izravnoj dodjeli financijskih sredstava 27. ožujka 2017.g. kojima je Općina Orehovica istoj udruzi dodijelila sredstva u iznosu od 6.000,00 kn za namjenu izrade nadstrešnice, čime je mogao narušiti vlastitu vjerodostojnost i nepristranost.**
2. **Protiv dužnosnika Franje Bukala općinskog načelnika Općine Orehovica, postupak se neće pokrenuti u dijelu koji se odnosi na zapošljavanje njegove kćeri u Općini Orehovica, jer iz prikupljenih podataka proizlazi da navedena članica obitelji dužnosnika nije stupila u radni odnos u Općini, slijedom čega ne proizlazi moguća povreda odredbi ZSSI-a.**
3. **Poziva se dužnosnik Franjo Bukal da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka iz točke I. izreke te na ostale navode iz obrazloženja ove odluke.**

Obrazloženje

U Povjerenstvu je dana 26. travnja 2017.g. zaprimljena anonimna prijava mogućeg sukoba interesa protiv dužnosnika Franje Bukala, općinskog načelnika Općine Orehovica, pod brojem 711-U-1532-P-211/17-01-3 povodom kojeg se vodi predmet pod brojem: P-2111/17.

U prijavi se u bitnome navodi da je dužnosnik utjecao na zasnivanje radnog odnosa svoje kćeri na radno mjesto čistačice u Općini Orehovica u 2015.g. i 2016.g. koja je inače zaposlena u privatnom dućanu te da je svojom odlukom omogućio udruzi Lovačko društvo „Prepelica“ Mala Subotica, u kojoj obavlja funkciju predsjednika, stjecanje sredstava Općine Orehovica u iznosu od 6.000,00 kn.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona, stoga je i dužnosnik Franjo Bukal povodom obnašanja dužnosti općinskog načelnika Općine Orehovica obvezan postupati sukladno odredbama ZSSI-a.

Povjerenstvo je radi provjere osnovanosti i vjerodostojnosti navoda iz podnesene anonimne prijave u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a, izvršilo uvid u javno dostupne registre te prikupilo potrebne podatke i dokumentaciju.

Uvidom u Registar udruga pri Ministarstvu uprave utvrđeno je da je pod registarskim brojem 20000194 upisana udruga Lovačko društvo „Prepelica“ Mala Subotica, Čakovečka 73, Palovec te da funkciju predsjednika obavlja Franjo Bukal. Usporedbom podataka o OIB-u iz podnesenog izvješća o imovinskom stanju i podataka o OIB-u iz navedenog Registra udruga utvrđeno je da dužnosnik Franjo Bukal obavlja funkciju predsjednika iste udruge u mandatu od 8. svibnja 2016.g. do 8. svibnja 2020.g.

Na zahtjev Povjerenstva, Općina Orehovica se dopisom, klasa: 008-02/17-01/03, urbroj: 2109/22-02-17 od 10. svibnja 2017.g. i dopisom, klasa: 008-02/17-01/03, urbroj: 2109/22-02-17-04 od 25. listopada 2017.g. očitovala da dužnosnikova kći nije u Općini Orehovica zasnovala radni odnos niti je s njom po provedenom natječaju sklopljen ugovor o radu. U odnosu na navode koji se odnose na dodjelu financijskih sredstava udruzi Lovačko društvo „Prepelica“ Mala Subotica, navodi se da je na 19. sjednici Općinskog vijeća Općine Orehovica od 1. prosinca 2017.g. donesen Plan proračuna Općine Orehovica za 2017.g. te Program financiranja javnih potreba u kulturi i športu kojima je predviđeno sufinanciranje projekata i programa udruga od interesa za Općinu Orehovica u ukupnom iznosu od 49.685,00 kn. Navodi se da je na istoj sjednici na temelju članka 32. stavaka 1., 3. i 4. Zakona o udrugama („Narodne novine“ broj 74/14.) te članka 3. stavka 2. Uredbe o kriterijima, mjerilima i postupcima financiranja programa i projekata od interesa za opće dobro koje provode udruge („Narodne novine“ broj 26/15.) Općinsko vijeća Općine Orehovica donijelo Odluku o kriterijima za dodjelu financijskih sredstava programima i projektima od interesa za Općinu Orehovica. Općina Orehovica potom je raspisala javni poziv korisnicima proračuna Općine Orehovica za dostavu prijava za financiranje potpore projektima i programima u 2017.g., a ukupno planirana vrijednost iznosi 49.685,00 kn. Najmanji iznos koji se mogao prijaviti i ugovoriti po pojedinačnom projektu bio je 1.000,00 kn, najveći iznos bio je 12.000,00 kn, a na navedeni Javni poziv pristiglo je 11 programa/projekata 11 udruga civilnog društva, među kojima je bila i prijava Lovačkog društva „Prepelica“ Mala Subotica.

Nakon prikupljenih prijava povjerenstvo od tri člana sastavilo je zapisnik o pregledu i ocjeni prijava kojim je izvršen pregled, ocjena i rangiranje prijava. Napominje se da je općinski načelnik na temelju tog zapisnika dana 9. ožujka 2017.g. donio odluku o programima i projektima kojima su odobrena financijska sredstva čime je rasporedio planiranih 49.685,00 kn prema rangiranim prijavama te je ista odluka objavljena na internetskim stranicama Općine Orehovica. Među odobrenim programima u iznosu od 6.000,00 kn bio je i program „Izrada nadstrešnice za drva i alat, bojanje zidova, te uređenje fasade na lovačkom domu“ koju je prijavilo Lovačko društvo „Prepelica“ Mala Subotica te je dana 27. ožujka 2017.g. s navedenim Lovačkim društvom sklopljen Ugovor o sufinanciranju, a dana 6. travnja 2016.g. isplaćen je navedeni iznos. Također se navodi da je Lovačkom društvu „Prepelica“ Mala Subotica isplaćen iznos od 1.000,00 kn i dana 24. rujna 2014.g. kao i dana 30. prosinca 2014.g. te je dana 30. rujna 2015.g. isplaćen iznos od 1.500,00 kn, kada je predmetnoj udruzi iznos isplaćen posljednji puta na temelju dostavljenih planova rada. Lovačko društvo je za sve navedene isplate Općini Orehovica uredno je dostavljalo izvješća o trošenju sredstava.

Iz očitovanju priložene Kartice konta Glavne knjige Općine Orehovica proizlazi je da je Lovačkom društvu „Prepelica“ Mala Subotica u 2014.g. isplaćen ukupan iznos od 2.000,00 kn, u 2015.g. ukupan iznos od 1.500,00 kn te u 2017.g. ukupan iznos od 6.000,00 kn.

Očitovanju prileži i dokumentacija Lovačkog društva „Prepelica“ Mala Subotica iz 2013.g. upućena Općini Orehovica od strane korisnika Proračuna Općine Orehovica zajedno s planom rada istog Lovačkog društva za 2014.g., iz Bruto bilance Lovačkog društva za 2014.g., proizlazi kako je udruga s naslova prihodi od donacija iz proračuna u 2014.g. primila iznos od 4.000,00 kn, što proizlazi i iz dokumenta Promet analitičkih kartica konta za 2014.g. i Izvještaja o prihodima i rashodima neprofitnih organizacija za 2014.g. U Izvješću o utrošenim sredstvima koje je podneseno Općini Orehovica proizlazi da je navedeno Lovačko društvo u 2015.g. iz Proračuna Općine primilo iznos do 1.500,00 kn.

Povjerenstvo je izvršilo uvid i u priloženu Odluku o kriterijima za dodjelu financijskih sredstava programima i projektima od interesa za Općinu Orehovica kojom su utvrđeni uvjeti koje moraju ispunjavati udruge koje se putem javnog poziva ili natječaja prijavljuju za ostvarivanje prava na potporu Općine Orehovica.

Prema članku 2. navedene Odluke Općina Orehovica u svom Proračunu osigurava sredstva za sufinanciranje programa i projekata udruga koje obavljaju djelatnost od interesa za Općinu Orehovica. Člankom 3. navedene Odluke propisani su uvjeti koje moraju ispunjavati udruge, a prema kojima udruga mora imati registrirano područje djelatnosti i djelovanja u Općini Orehovica, ostvarivati programe ili projekte kojima se zadovoljavaju javne potrebe i interesi Općine Orehovica, ispunjavati sve obveze propisane Zakonom o udrugama, ostvarivati humanitarne programe od interesa za Općinu Orehovica, odnosno programe ili projekte koji doprinose razvitku i općem napretku Općine Orehovica, njegovoj pozitivnoj promociji, pozitivnoj medijskoj vidljivosti, te povećanju njezinog položaja i ugleda, imati registriranu djelatnost za koju se projektom ili programom javljaju za sufinanciranje putem javnog poziva ili natječaja, da su u slučaju već dobivenih financijskih sredstava iz Proračuna Općine Orehovica opravdale njihovo trošenje te da imaju podmirene sve obveze prema Državnom proračunu, te Proračunu Općine Orehovica i Međimurske županije.

Prema članku 4. Odluke sredstva iz Proračunu Općine Orehovica ne mogu se koristiti za financiranje materijalnih prava članova udruga, dok se prema članku 8. javni poziv ili natječaj obvezno objavljuje na internetskim stranicama Općine te po potrebi u lokalnim sredstvima javnog priopćavanja te općinski načelnik imenuje posebno stručno povjerenstvo koje pregledava, ocjenjuje i predlaže programe i projekte za sufinanciranje iz općinskog proračuna. Člankom 10. Odluke propisano je da nadzor nad namjenskim korištenjem sredstava obavlja Jedinstveni upravni odjel Općine Orehovica.

U Javnom pozivu korisnicima Proračuna Općine Orehovica za dostavu prijava za financijske potpore projektima i programima za 2017.g. od 23. siječnja 2017.g. navodi se da je predmet Javnog poziva prikupljanje pisanih prijedloga programa i projekata svih korisnika Proračuna Općine Orehovica iz područja društvenih djelatnosti za financiranje iz Proračuna Općine Orehovica s ukupno planiranim sredstvima u visini od 49.685,00 kn, najmanjim ugovorenim iznosom po projektu od 1.000,00 kn te najviše ugovorenim iznosom po projektu od 12.000,00 kn, među kojima se pod korisnicima Proračuna navode i sportski klubovi u udruženja. Rok za podnošenje prijava bio je 30 dana od dana objave 23. siječnja 2017.g. i zaključno s 23. veljače 2017.g.

Udruga Lovačko društvo „Prepelica“ Mala Subotica podnijela je Općini Orehovica popunjeni obrazac prijave za projekt „Izrada nadstrešnice za drva i alat, bojanje zidova, te uređenje fasade na lovačkom domu“ koju je potpisao Franjo Bukal kao predsjednik udruge i voditelj projekta. Potraživani iznos za navedene troškove prema prijavi iznosio je 7.000,00 kn.

Iz Zapisnika o pregledu i ocjeni ponuda od 8. ožujka 2017.g. koji je sastavilo posebno imenovano stručno povjerenstvo od tri člana, a među kojima nije bio dužnosnik Franjo Bukal, proizlazi da je zaprimljeno 11 pravodobnih prijava, pri čemu je prijava Lovačkog društva „Prepelica“ Mala Subotica rangirana kao 4. prijava prema kvaliteti i iznosu traženih sredstava te je stručno povjerenstvo predložilo općinskom načelniku donošenje odluke o odobrenim programima i projektima prema rangiranim prijavama. Zapisnikom povjerenstvo nije navelo iznos sredstava koji se predlaže odobriti, već se poziva na ukupna sredstva za program te na iznos traženih sredstava.

Dužnosnik Franjo Bukal kao općinski načelnik donio je dana 9. ožujka 2017.g. Odluku o programima i projektima kojima su odobrena financijska sredstva za 2017.g. kojom se Lovačkom društvu „Prepelica“ Mala Subotica odobrava iznos od 6.000,00 kn za navedenu namjenu izrade nadstrešnice.

Dana 27. ožujka 2017.g. sklopljen je između Općine Orehovica, kao davatelja, zastupane po dužnosniku Franji Bukalu, općinskom načelniku te Lovačkog društva „Prepelica“ Mala Subotica, kao korisnika, zastupane po predsjedniku udruge Franji Bukalu, Ugovor o izravnoj dodjeli financijskih sredstava udrugama/organizacijama civilnog društva za programe i projekte od interesa za Općinu Orehovica u 2017.g. kojim se davatelj obvezuje financirati aktivnost izrade nadstrešnice u iznosu od 6.000,00 kn, s time da se 50% sredstava isplaćuje na račun korisnika najkasnije do 30. lipnja 2017.g., a drugi dio na njegov račun najkasnije do 31. prosinca 2017.g. Korisnik se Ugovorom obvezao Općini Orehovica dostaviti Izvješće o provedenoj aktivnosti koje treba sadržavati opisno izvješće i financijsko izvješće.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Iz prikupljene dokumentacije proizlazi da je Općina Orehovica odobrila dvije pojedinačne isplate u 2014.g. i 2015.g. udruzi Lovačko društvo „Prepelica“ Mala Subotica kao i financijska sredstva istoj udruzi u 2017.g. nakon objavljenog javnog poziva i po zaprimanju prijava, u kojoj funkciju predsjednika obavlja Franjo Bukal koji ujedno obnaša dužnost općinskog načelnika Općine Orehovica. Sam po sebi nastanak navedenog poslovnog odnosa pa niti pod opisanim okolnostima ne upućuje na povredu odredbi ZSSI-a

U postupku koji je prethodio dodjeli novčanih sredstava pregled i ocjenu prijava obavilo je stručno povjerenstvo imenovano od općinskog načelnika, potom je dužnosnik donio odluku o visini sredstava koja će se dodijeliti svim udrugama koje ispunjavaju uvijete pa tako i navedenoj udruzi čiji je predsjednik u iznosu od 6.000,00 kn te je u zastupanju Općine potpisao i ugovor o dodjeli sredstava s istom udrugom koji je također potpisao u zastupanju udruge kao korisnika financijskih sredstava.

Povodom obavljanja funkcije predsjednika udruge udruzi Lovačko društvo „Prepelica“ Mala Subotica, opravdano se može smatrati da je navedena udruga s dužnosnikom Franjom Bukalom interesno povezna pravna osoba. Prilikom donošenja Odluke kojom se odobravaju sredstva od tijela vlasti u kojem obnaša dužnost čelnika tijela udruzi čiji je dužnosnik predsjednik i član u javnosti se može stvoriti vanjski dojam pristranosti i nevjerodostojnosti u obnašanju javne dužnosti prilikom donošenja takve Odluke, bez obzira što u konkretnoj situaciji dužnosnik nije donosio vlastitu diskrecijsku odluku, već Odluku koja proizlazi iz provedenog propisanog postupka u Javnom pozivu te sukladno rangiranju prijava od strane posebnog Povjerenstva, a čije je članove dužnosnik imenovao.

Povodom donošenja odluke o isplati sredstava Lovačkom društvu „Prepelica“ Mala Subotica u 2014.g. u iznosu od 2.000,00 kn i u 2015.g. iznosa od 1.500,00 kn te donošenja Odluke o programima i projektima kojima su odobrena financijska sredstva za 2017.g. od 9. ožujka 2017.g. kojom se Lovačkom društvu „Prepelica“ Mala Subotica, gdje obavlja funkciju predsjednika udruge, odobrava iznos od 6.000,00 kn za namjenu izrade nadstrešnice i sklapanja Ugovora o izravnoj dodjeli sredstava s navedenom udrugom dana 27. ožujka 2017.g, proizlazi da je u postupanju dužnosnika došlo do moguće povrede članka 5. stavaka 1. ZSSI-a odnosno domogućeg narušavanja vlastite vjerodostojnosti i nepristranosti.

Obzirom na očitovanje Općine Orehovica nije utvrđeno da bi dužnosnikova kći zasnovala radni odnos u Općini Orehovica, stoga Povjerenstvo u tom pogledu ocjenjuje navode prijave neosnovanim i nevjerodostojnim te se u tom dijelu postupak protiv dužnosnika neće pokrenuti.

Povjerenstvo će od Općine Orehovica zatražiti očitovanje zašto su dodijeljena novčana sredstva navedenoj udruzi, iako ista ima sjedište na području druge jedince lokalne samouprave, Općina Mala Subotica te cjelokupnu dokumentaciju koja se odnosi na pojedinačnu dodjelu sredstava istoj udruzi u 2014.g. i 2015.g.

Sukladno članku 39. stavku 3. ZSSI-a, poziva se dužnosnik Franjo Bukal da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja.

Slijedom svega navedenog, Povjerenstvo je donijelo odluku kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Franjo Bukal, elektronička dostava
2. Objava na internetskim stranica Povjerenstva
3. Pismohrana